钦定古今图书集成/理学汇编/经籍典/第088卷 > 日知录 > 《序卦杂卦》
## 钦定古今图书集成/理学汇编/经籍典/第088卷 > 日知录 > 《序卦杂卦》

《序卦》《杂卦》皆旁通之说，先儒疑以为非孔子之言。然
《否》之“大往小来”，承《泰》之小往大来也；《解》之“利西南”，承
《蹇》之利西南不利东北也：是文王已有相受之义也。
《益》之六二即《损》之六五也，其辞皆曰“十朋之龟”；《姤》之
九四即《夬》之九三也，其辞皆曰“臀无肤”；《未济》之九四
即《既济》之九三也，其辞皆曰“伐鬼方。”是周公已有反
对之义也。必谓六十四卦皆然，则非《易》书之本意。或
者夫子尝言之，而门人广之，如《春秋》哀十四年“西狩
获麟”以后续经之作耳。